नेपालको फितलो ब्याटिङ, कीर्तिपुरमा न्यून स्कोर
नेपालले विश्वकप लिग २ क्रिकेटमा निराशाजनक सुरुआत गरेको छ । नामिबियाले त्रिवि क्रिकेट मैदान कीर्तिपुरमा टस जितेपछि ब्याटिङको निम्ता पाएको नेपाल ४१.१ ओभरमा १ सय ३२ रनमा अलआउट भयो ।
काठमाडौँ — नेपालले विश्वकप लिग २ क्रिकेटमा निराशाजनक सुरुआत गरेको छ । नामिबियाले त्रिवि क्रिकेट मैदान कीर्तिपुरमा टस जितेपछि ब्याटिङको निम्ता पाएको नेपाल ४१.१ ओभरमा १ सय ३२ रनमा अलआउट भयो ।एकदिवसीय अन्तर्राष्ट्रियमा नेपालको यो सातौं न्यून स्कोर हो । घरेलु मैदानमा नेपालको यो सबैभन्दा कम स्कोर हो । २०२० मा ओमानविरुद्ध र २०२२ मा यूएईविरुद्ध नेपालले यसअघि १ सय ७९ रन बनाएको थियो ।कुशल भुर्तेल खेलको पहिलो बलमै अफ स्टम्प बाहिर गएको बल आउन खोज्दा रुबेन ट्रम्पलमनको बलमा पहिलो स्लिमा जेजे स्मिटलाई क्याच दिन पुगे । त्यसपछि आएका अनिल साहले लगातार दुई चौका प्रहार गरेपछि ट्रम्पलमनबाटै एलबीडब्लु आउट भए ।नामिबियाका बलर ज्याक ब्रसेलले दुई महत्त्वपूर्ण विकेट लिए । उनले ओपनर आसिफ शेखलाई १ रनमा सिल्ली मिड अनमा स्मिटबाट क्याच गराए । १० बलमा आफ्नो खाता खोलेको कप्तान रोहित पौडेल १३ बल खेलेपछि १ रनमै इन साइड एज लागेर बोल्ड भए ।कुशल मल्लले समान १ चौका र १ छक्का प्रहार गर्दै १५ रन बनाए । नामिबियाका कप्तान जेराहर्ड इरसमसले मल्ल र सोमपाल कामीलाई २ रनमा आउट गरे । क्रिजमा डटेर बसेका भीम सार्कीले ८६ बलमा ४४ रन बनाए । उनले २ चौका र १ छक्का प्रहार गरे । इरसमसको अफ स्टम्प बाहिर गएको बलमा उनलाई एलबीडब्लु आउट दिइएको थियो ।इरसमसले गुल्शन झालाई आउट गरी चौथो विकेट लिए । पवन सर्राफले २२ बल खेलि १ छक्का प्रहार गर्दै १५ रन बनाए । उनलाई जान निकोल लफ्टी इटोनले आउट गरे । करण केसीलाई आउट गर्दै इरसमसले ५ विकेट लिए । यसअघिका ४० एकदिवसीय अन्तर्राष्ट्रियमा २० विकेट लिएका इरसमसले आफ्नो खेल जीवनको उत्कृष्ट बलिङ गरे । उनले ८.१ ओभरमा २८ रन खर्चेर ५ विकेट लिएका हुन् । करणले ३ चौका प्रहार गर्दै ३८ बलमा १६ रन बनाए ।लिग २ को २०२४–२७ को सर्कलमा यो पहिलो शृंखला हो । नेपाल र नामिबियासहित नेदरल्यान्ड्सले यस शृंखलामा प्रतिस्पर्धा गरिरहेको छ । तीन वर्ष चल्ने लिग २ को यो साइकलमा सहभागी ८ टोलीले ९–९ शृंखलामा ३६ खेल खेल्ने छन् ।२०१९–२३ को लिग २ सर्कलमा नामिबियालाई उछिन्दै नेपाल तेस्रो भएको थियो । नेपालले कीर्तिपुरमा खेलिएको नामिबियाविरुद्धको सबै ४ खेल जितेको छ ।